ΓΡΑΠΤΗ ΕΡΩΤΗΣΗ E-2477/98

υποβολή: Astrid Thors (ELDR) προς την Επιτροπή

(30 Ιουλίου 1998)

Θέμα: Βιολογική τρομοκρατία

Σύμφωνα με πληροφορίες από επιστημονικό έντυπο, έχει διαπιστωθεί με ιατρικές έρευνες ότι θα ήταν σχετικά εύκολο για μια αδίστακτη τρομοκρατική οργάνωση, π.χ. σε μια μεγάλη πόλη, να εξαπολύσει τρομοκρατική επίθεση με βιολογικά όπλα όπως ο άνθρακας. Στην περίπτωση αυτή θα εξαπλώνονταν με ανεξέλεγκτη ταχύτητα σκόπιμα προκληθείσες επιδημίες.

Τι μέτρα προτίθεται να λάβει η Επιτροπή για τη μείωση του κινδύνου τρομοκρατικής ενέργειας με βιολογικά όπλα, καθώς και για τον περιορισμό των συνεπειών της, σε περίπτωση που πραγματοποιηθεί παρ' όλ' αυτά;

Απάντηση της κας Gradin εξ ονόματος της Επιτροπής

(21 Σεπτεμβρίου 1998)

Η διεθνής κοινότητα έχει συνειδητοποιήσει σε μεγάλο βαθμό τον κίνδυνο των βιολογικών και τοξικών όπλων, καθώς και των άλλων όπλων μαζικής καταστροφής που χρησιμοποιούνται από κακοποιά κράτη ή από τρομοκρατικές οργανώσεις. Η Επιτροπή συμμετέχει πλήρως στις δραστηριότητες της Ευρωπαϊκής Ένωσης σχετικά με τα σημαντικά αυτά θέματα που διεξάγονται βάσει του δεύτερου και τρίτου πυλώνα.

Η προτεραιότητα της Ευρωπαϊκής Ένωσης υπήρξε η προώθηση της διεθνούς συμμετοχής και της συμμόρφωσης προς τις πολυμερείς συμφωνίες αφοπλισμού και μη διάδοσης όπως είναι η Συνθήκη περί μη διαδόσεως των πυρηνικών όπλων (ΝΤΡ), οι συμφωνίες για τα χημικά όπλα (CWC) και η συμφωνία για τα βιολογικά και τοξικά όπλα (ΒΤWC) και ταυτόχρονα να συνεχιστεί η ενίσχυση των καθεστώτων ελέγχου των εξαγωγών.

Η ΒΤWC απαγορεύει την ανάπτυξη, παραγωγή και συσσώρευση βιολογικών όπλων. Τα κράτη μέλη μαζί με άλλα κράτη που έλαβαν μέρος στην τέταρτη συνδιάσκεψη αναθεώρησης το 1996, αναγνώρισαν την ανάγκη να εξασφαλισθεί η πραγματική τήρηση των υποχρεώσεων της Συμφωνίας που θα βοηθήσει τον αποκλεισμό της χρήσης βιολογικών και τοξικών όπλων για τρομοκρατικές δραστηριότητες.

Η Ευρωπαϊκή Ένωση πιστεύει ότι το 1998 είναι έτος ζωτικής σημασίας για τις διαπραγματεύσεις σχετικά με πρωτόκολλο για την ενίσχυση της συμμόρφωσης με την ΒΤWC που θα περιλαμβάνει μέτρα ελέγχου και εξέδωσε κοινή θέση ως προς αυτό στις 4 Μαρτίου 1998. Η Ένωση προετοιμάζει διαβήματα για την προώθηση της καθολικότητας της ΒΤWC και συνεχίζονται οι ανεπίσημες συνεδριάσεις των τεχνικών εμπειρογνωμόνων της ΒΤWC.

Ταυτόχρονα, στην Ένωση αυξάνει ολοένα περισσότερο η ανταλλαγή στοιχείων και η συνεργασία όσον αφορά την επιχειρησιακή δραστηριότητα της αστυνομίας και των τελωνείων. Στις 23-24 Μαρτίου 1998, π.χ. η προεδρία του Ην. Βασιλείου διοργάνωσε σεμινάριο για την χημική και βιολογική τρομοκρατία όπου συμμετείχαν 27 περίπου χώρες μεταξύ των οποίων τα κράτη μέλη και τα κράτη προσχώρησης καθώς και οι ΗΠΑ και άλλα μέλη της G8. Η Επιτροπή παράσχει χρηματοδοτική ενίσχυση (χρηματοδότηση "Oisin") για το σεμινάριο το οποίο ασχολήθηκε με την απειλή που θέτει η χημική και βιολογική τρομοκρατία και με τους τρόπους βελτίωσης της αντιμετώπισής της. Ένα από τα συμπεράσματα ήταν η συμφωνία να επεκταθεί ο κατάλογος των αρμοδιοτήτων αντιτρομοκρατίας έτσι ώστε να περιλαμβάνει συγκεκριμένη πραγματογνωμοσύνη για την χημική και βιολογική τρομοκρατία.

Στη διάσκεψη κορυφής Κοινότητας-Ην. Πολιτειών της 18ης Μαΐου 1998 στην οποία συμμετείχε πλήρως η Επιτροπή η χημική και βιολογική τρομοκρατία αναγνωρίστηκαν ειδικότερα στην "αντιτρομοκρατική δήλωση των κοινών στόχων ΕΕ-ΗΠΑ" ως τομέας κοινού ενδιαφέροντος για τον οποίο έχει υπάρξει κοινός προβληματισμός και έχουν συγκριθεί οι καλύτερες πρακτικές.

Βλέπουμε επομένως ότι τα κράτη μέλη και η Επιτροπή έχουν δεσμευθεί έντονα στη λήψη πολιτικών και πρακτικών μέτρων για να μειωθεί ο κίνδυνος τρομοκρατικών επιθέσεων με τη χρήση βιολογικών όπλων και ότι συνεχίζονται οι εργασίες για την ανάπτυξη αποτελεσματικότερων αντίμετρων και απαντήσεων στην ευρύτερη διεθνή κοινότητα.